Nuwe Noordwes premier ingehuldigJob Mokgoro (Foto: ANA) “Die partytjie vir staatsamptenare in Suid-Afrika se Noordwes-provinsie is verby,” het Job Mokgoro, die nuwe Noordwes-premier, Vrydag gesê. “Ons beoog om te werk aan die herstelling van stabiliteit en om diensleweringskwessies te hanteer.” Mokgoro het dié uitsprake gemaak nadat hy tydens ŉ spesiale vergadering van die provinsiale wetgewer as die nuwe premier van dié sukkelende provinsie verkies is. Sy inhuldiging volg nadat Ace Magashule, die ANC se sekretaris-generaal, Donderdag aangekondig het dat Mokgoro die party se premierskandidaat is om Supra Mahumapelo op te volg. Dit kom ook nadat Mahumapelo as lid van die Noordwes- provinsiale wetgewer bedank het om plek te maak vir Mokgoro om tot premier van die provinsie verkies en ingehuldig te word. Mokgolo is die voormalige direkteur-generaal (DG) van Noordwes en is tydens sy termyn as ŉ baie streng DG gesien. Alfred Motsi van die EFF is vroeër beveel om die vergadering te verlaat nadat hy beswaar gemaak het teen die teenwoordigheid van die Noordwes-regterpresident Monica Leeuw. Sy word deur Motsi daarvan beskuldig dat sy die moordenaars van Moss Phakoe, die burgemeester van Rustenburg, in 2014 vrygespreek het. “Ons het nie ŉ regter gekies nie. Dit is die regter wat die Moss-moordenaars ontslaan het,” het hy gesê toe Leeuw as voorsitter van die vergadering opgetree het Speaker Sussana Dantjie het Motsi beveel om die vertrek te verlaat. Maroela Media het vroeër berig Mokgoro se aanwysing as premierskandidaat is deur verskeie organisasies verwelkom, en hy is onder meer bestempel as ŉ “beproefde en bewese administrateur”. Die EFF het egter uitgevaar oor dié besluit van die ANC om Mokgoro die party se premierskandidaat te maak en in ŉ verklaring gesê daar is “letterlik en figuurlik niks nuuts aan hierdie aanstelling nie. Die EFF het verder gesê Mokgoro se aanwysings as premierskandidaat is aanduidend daarvan dat daar niemand binne die ANC is wat korrupsie-vry is en die kapasiteit het om belangrike politieke ampte te beklee nie. Mokgoro het Vrydag gesê hy het ŉ baie spesifieke mandaat – om hoop en vertroue in die provinsie te herstel. Hy het gesê hy sal so vroeg as volgende week begin om te probeer om vertroue tussen die provinsiale regering en mense van Noordwes te herstel. Opposisiepartye het ŉ beroep op Mokgoro gedoen om sommige lede van die provinsiale kabinet wat in Mahumapelo se ampstermyn gedien het, af te dank. Hulle moedig hom aan om korrupsie uit te wis.